Ο **Κώστας Κοκκινάκης** (Ιωάννινα, 9 Οκτωβρίου 1975) είναι Έλληνας υδατοσφαιριστής, ο οποίος έχει αγωνιστεί στις θέσεις του φουνταριστού και του αμυντικού. Υπήρξε διεθνής με την Εθνική Ελλάδας με την οποία πήρε μέρος σε δυο Ολυμπιάδες. Αγωνίζεται από το 1996–97 μέχρι και την περίοδο 2023–24, αποτελώντας έναν από τους μακροβιότερους αθλητές στην κορυφαία κατηγορία του αθλήματος.

Βιογραφικό
----------

Έχει τελειώσει τη Γυμναστική Ακαδημία.

Ξεκίνησε την καριέρα του στην Α1 το 1995–96 και μέχρι το 2007–08 αγωνιζόταν στον Εθνικό, με τον οποίο κατέκτησε το Κύπελλο Ελλάδος το 2000 και το 2005 και το Πρωτάθλημα το 2006 ως αρχηγός ενώ είναι από τους παίκτες με τα περισσότερα γκολ στην ιστορία του (350+ γκολ πρωταθλήματος). Το 2008 κατέκτησε την έβδομη θέση με την Εθνική Ελλάδας στους Ολυμπιακούς Αγώνες του Πεκίνου.

Την ίδια χρονιά μετακινήθηκε στον Πανιώνιο, όπου συνέβαλε αποφασιστικά στην καθιέρωσή του στη δυάδα του ελληνικού πόλο και στην πρόκρισή του στον τελικό του ΛΕΝ Τρόφι το 2009, αποκλείοντας προηγουμένως κορυφαίες ευρωπαϊκές ομάδες, όπως η Μπαρτσελόνα και η ιταλική Ποζίλιπο.

Τη σεζόν 2011-2012 έπαιξε στον Παναθηναϊκό με τον οποίο κατέκτησε την τέταρτη θέση στο πρωτάθλημα και βοήθησε τον σύλλογο στην συμμετοχή του για πρώτη φορά στην ιστορία του, στο Κύπελλο Πρωταθλητριών.

Το καλοκαίρι του 2012 συμμετείχε με την Εθνική Ελλάδας στους Ολυμπιακούς Αγώνες του Λονδίνου. Τη σεζόν 2013-2014 αγωνίστηκε με την ομάδα του Νηρέα Λαμίας στην πρώτη χρονιά της ομάδας στην Α1 κατηγορία του πόλο ανδρών.

Το 2015 κατέκτησε το βραβείο του καλύτερου αμυντικού για το πρωτάθλημα της Α1 πόλο, ενώ συμμετείχε και στο πρώτο All Star Game που διοργανώθηκε από τον Σύνδεσμο Ελλήνων Αθλητών Υδατοσφαίρισης (ΣΕΑΥ).

Σύλλογοι
--------

* Ο.Φ.Η.: ως το 1995
* Εθνικός Πειραιώς: από 1996–2008
* Πανιώνιος: 2008–2011
* Παναθηναϊκός: 2011–2012
* Νηρέας Λαμίας: 2013–2014
* Υδραϊκός: 2014–2022
* Α.Ε.Κ.: 2022–2023

Τίτλοι-Διακρίσεις
-----------------

#### Συλλογικοί

* 2x Ολυμπιάδες: 2008 (7ος), 2012 (9ος).
* 1x Πρωταθλήματα Ελλάδος: 2006.
* 2x Κύπελλα Ελλάδος: 2000, 2005.
* 1x Φιναλίστ LEN Euro Cup: 2009

#### Ατομικοί

* Καλύτερος αμυντικός της Α1: 2015
* All Star Game υδατοσφαίρισης: 2015

Τηλεόραση
---------

Στις 19 Φεβρουαρίου 2016 συμμετείχε μαζί με άλλους διάσημους πολίστες στην βραδινή εκπομπή *Άκου τι είπαν***,** για φιλανθρωπικούς λόγους. Από τον Φεβρουάριο μέχρι τον Μάιο του 2017, συμμετείχε στο ριάλιτι επιβίωσης *Survivor*, μαζί με άλλα δέκα διάσημα πρόσωπα, το οποίο προβλήθηκε στον τηλεοπτικό σταθμό ΣΚΑΪ. Ο Κοκκινάκης βρέθηκε στην δεκάδα των τελευταίων παικτών του παιχνιδιού συνολικά, ενώ ήταν στην τελευταία πεντάδα των διάσημων. Αποχώρησε στο 68ο επεισόδιο, με ποσοστό νικών 41.5%.

Παραπομπές
----------

1. ↑  «Αθλητική λάμψη στα Έπαθλα Novasports (video)». *novasports.gr*. Αρχειοθετήθηκε από το πρωτότυπο στις 15 Οκτωβρίου 2017. Ανακτήθηκε στις 18 Μαΐου 2017.
2. ↑  «All Star Game Water Polo Greece!!! - N.O.B». *www.nov.gr*. Ανακτήθηκε στις 1 Ιουνίου 2017.
3. ↑  «Λόγω TiViστες vs Πολίστες». *AlphaTV*. 2016-02-19. Αρχειοθετήθηκε από το πρωτότυπο στις 2016-04-25.. Ανακτήθηκε στις 2017-06-01.
4. ↑  «Αποχώρησε από το Survivor ο Κώστας Κοκκινάκης». Αρχειοθετήθηκε από το πρωτότυπο στις 2017-06-01.. Ανακτήθηκε στις 2017-06-01.
5. ↑  «Κώστας Κοκκινάκης - Στατιστικά | Suvivor2017». *Στατιστικά Survivor2017*. 2017-03-09. Αρχειοθετήθηκε από το πρωτότυπο στις 2017-06-06.. Ανακτήθηκε στις 2017-06-01.

Πηγές
-----

* Ι. Τζούστας, «Ωραίος (και) ως Έλληνας ο Πανιώνιος, εφ. Το Βήμα (Κυριακή, 29 Μαρτίου 2009).
* Αχιλλέας Κώτσογλου, εφ. **Πανιώνιος Κόσμος**, φ. 15 (4-4-2009), σελ. 8-9.

Εξωτερικοί σύνδεσμοι
--------------------

* 
* 
* 
* https://web.archive.org/web/20170126101702/http://www.koolnews.gr/tv-movies/aytoi-einai-oi-ellines-celebrities-toy-survivor
* https://web.archive.org/web/20171218123128/http://survivor.skai.gr/celebs/ Αρχειοθετήθηκε 2017-12-18 στο Wayback Machine.